b"\n_START_ARTICLE_\nArc\xc3\xa0dia lusitana\n_START_PARAGRAPH_\nS'ent\xc3\xa9n per Arc\xc3\xa0dia Lusitana l'Acad\xc3\xa8mia de poesia que va ocupar el centre de la vida liter\xc3\xa0ria de Lisboa de 1756 a 1770.\n_START_SECTION_\nEl concepte d'Arc\xc3\xa0dia\n_START_PARAGRAPH_\nDurant el segle XVIII el pes de les corts reials com a centres de cultura va disminuir notablement. Estem dins el segle de les llums, dins el qual moltes persones interessades en els diferents \xc3\xa0mbits del coneixement van comen\xc3\xa7ar a reunir-se lluny dels focus d'atracci\xc3\xb3 que eren les corts dels reis._NEWLINE_Molts d'aquests grups de gent culta que compartien uns gustos literaris comuns van reunir-se en el que s'anomenaven Arc\xc3\xa0dies, essent la primera l'Arc\xc3\xa0dia de Roma, fundada l'any 1690. El nom pren la denominaci\xc3\xb3 de la regi\xc3\xb3 grega del Pelopon\xc3\xa8s que ja d'antic va ser mitificada com a regi\xc3\xb3 id\xc3\xadl\xc2\xb7l\xc3\xadca on els pastors tenien les seves relacions amoroses; no \xc3\xa9s estrany que molts dels poemes dels arc\xc3\xa0dics fossin de tem\xc3\xa0tica pastoral i que molts dels poetes empressin pseud\xc3\xb2nims trets de la tradici\xc3\xb3 d'aquest g\xc3\xa8nere. Les acad\xc3\xa8mies arc\xc3\xa0diques volien trencar amb l'est\xc3\xa8tica barroca per tornar als models grecollatins, \xc3\xa9s el moviment que s'ha anomenat Neoclassicisme.\n_START_SECTION_\nCreaci\xc3\xb3 de l'Arc\xc3\xa0dia Lusitana\n_START_PARAGRAPH_\nL'Arc\xc3\xa0dia Lusitana va n\xc3\xa9ixer de la m\xc3\xa0 de tres joves: Ant\xc3\xb3nio Dinis da Cruz e Silva, Manuel Nicolau Esteves Negr\xc3\xa3o i Teodoro Gomes de Carvalho, el 1756, si b\xc3\xa9 va trigar un any a tenir lloc la seva primera sessi\xc3\xb3; la seva darrera sessi\xc3\xb3 data de l'any 1770. L'\xc3\xbanic requisit que hi havia per entrar en aquest parn\xc3\xa0s literari era ser bo en mat\xc3\xa8ria liter\xc3\xa0ria, no hi havia restriccions quant a la classe social ni l'origen dels seus socis membres._NEWLINE_Val a dir que els arc\xc3\xa0dics no van ser els primers acad\xc3\xa8mics, ja que feia tot un segle que hi havia cercles literaris; la m\xc3\xa9s immediata predecessora va ser l'Academia dos Ocultos, viva fins al fat\xc3\xaddic terratr\xc3\xa8mol de 1755.\n_START_SECTION_\nInutilia truncat\n_START_PARAGRAPH_\nLa divisa de l'Arc\xc3\xa0dia era Inutilia truncat(tallar la inutilitat), deixa ben clar el prop\xc3\xb2sit dels arc\xc3\xa0dics: fer de cr\xc3\xadtics per tal d'evitar l'artificiositat, la complicaci\xc3\xb3 i els aspectes sobrers a la literatura; aix\xc3\xb2 ho feien a trav\xc3\xa9s de la figura dels censors, una mena de jutges literaris que posaven en marxa una reforma liter\xc3\xa0ria d'acord amb els gustos de l'Acad\xc3\xa8mia. Per tal de complir aquest criteri, una sessi\xc3\xb3 de l'Arc\xc3\xa0dia transcorria, a grans trets, de la seg\xc3\xbcent manera: els socis presentaven els seus poemes a la resta de membres, el secretari els recollia i els feia arribar als censors, aquests emetien els seus judicis i els autors havien de defensar-se dels seus atacs en un termini de deu dies; finalment, un comit\xc3\xa8 d'\xc3\xa0rbitres estudiava les raons de totes dues parts i pronunciaven la seva decisi\xc3\xb3, que era de car\xc3\xa0cter irrevocable; el president tenia vot de qualitat per si calia desempatar les votacions dels \xc3\xa0rbitres._NEWLINE_Tot aix\xc3\xb2 evidentment va provocar moltes difer\xc3\xa8ncies entre els membres i r\xc3\xa0pidament van sorgir disputes internes (lamentablement no s'ha conservat el llibre d'actes on tot aix\xc3\xb2 quedava registrat) que van acabar amb la idea inicial en el breu temps que abans hem indicat. Per sort, en aquest breu per\xc3\xadode els arc\xc3\xa0dics ens van deixar un nombre prou gran de poesia de qualitat i, sobretot, excel\xc2\xb7lents estudis cr\xc3\xadtics literaris, el camp on veritablement van destacar aquests autors.\n_START_SECTION_\nAltres arc\xc3\xa0dies lus\xc3\xb2fones del segle XVIII\n_START_PARAGRAPH_\nL'Arc\xc3\xa0dia Lusitana va tenir com a continuadora (si b\xc3\xa9 amb un plantejament molt diferent) la Nova Arc\xc3\xa0dia, integrada per homes com Bocage, Curvo Semedo o Agostinho de Macedo; va tenir una vida una mica m\xc3\xa9s llarga que la primera, 1776-1794, divuit anys en total. D'altra banda, el Brasil va tenir la seva pr\xc3\xb2pia arc\xc3\xa0dia a Minas Gerais, l'Arc\xc3\xa0dia Ultramarina, formada per, entre d'altres, Tom\xc3\xa1s Ant\xc3\xb4nio Gonzaga o Basilio da Gama."